ইডি আদালতে কারামন্ত্রী চন্দ্রনাথ সিনহার রায়দান স্থগিত

কলকাতা: নিয়োগ দুর্নীতিতে কারামন্ত্রী চন্দ্রনাথ সিনহার (Chandranath Sinha) মামলার রায়দান স্থগিত রাখলেন বিচারক শুভেন্দু সাহা। আগামী মঙ্গলবার ইডির মামলার রায়। শিক্ষক নিয়োগ দুর্নীতি মামলায় জামিন শুনানির জন্য শনিবার সকালেই বিশেষ আদালতে পৌঁছান রাজ্যের কারামন্ত্রী চন্দ্রনাথ সিনহা (Chandranath Sinha)। নিয়োগ দুর্নীতি মামলায় নাম জড়ানোর সূত্রপাত হয়েছিল বহিষ্কৃত তৃণমূল যুবনেতা কুন্তল ঘোষের জবানবন্দি থেকে। এরপর তদন্তকারীরা চন্দ্রনাথের অ্যাকাউন্টে নজর দেন এবং সেখানে একাধিক বড় লেনদেন ধরা পড়ে। গত ৬ সেপ্টেম্বর আদালতে আত্মসমর্পণ করেন চন্দ্রনাথ। অন্তর্বর্তী জামিনে তিনি ছাড়া পান।

এদিন সাদা পায়জামা, সাদা জুতো ও পাঞ্জাবি পরে সকাল সাড়ে ১০টায় আদালতে উপস্থিত হন মন্ত্রী চন্দ্রনাথ সিনহা। আদালতকক্ষে বসে আইনজীবীদের সঙ্গে নিচু স্বরে কথা বলতে দেখা যায় মন্ত্রীকে। এই মামলার ষষ্ঠ সাপ্লিমেন্টারি চার্জশিটে চন্দ্রনাথকে ৫৫তম অভিযুক্ত হিসেবে দেখানো হয়েছে। বর্তমানে তিনি অন্তর্বর্তী জামিনে রয়েছেন। ইডি তাঁকে হেফাজতে নেওয়ার আবেদন করেছে। আজ দ্বিতীয় দফার শুনানিতে সেই আবেদনের প্রেক্ষিতে আদালত জানাল, আগামী মঙ্গলবার দুপুরে রায়দান ।

আরও পড়ুন: দ্রুত চার্জশিট দেওয়া হবে! রামপুরহাট হত্যাকাণ্ডে জানালেন পুলিশ সুপার

সূত্রের খবর, মন্ত্রীর হিসেববর্হিভূর্ত সম্পত্তির খোঁজে শুক্রবার বীরভূমের মুরারইয়ের কিষাণ মাণ্ডিতে ইডির একটি দল তল্লাশি চালায়। সেখানে মন্ত্রীর আর্থিক উৎস সংক্রান্ত একাধিক তথ্য পাওয়া গেছে বলে খবর। এখন দেখার, আজ আদালতে ইডি নতুন কী তথ্য হাজির করে।

দেখুন খবর: